

**ΔΙΕΥΘΥΝΣΗ ΤΕΧΝΙΚΗΣ ΚΑΙ ΔΙΟΙΚΗΤΙΚΗΣ ΥΠΟΣΤΗΡΙΞΗΣ**

**ΠΡΟΚΗΡΥΞΗ ΑΝΟΙΚΤΟΥ ΔΙΑΓΩΝΙΣΜΟΥ**

**Αριθμός 4/2015**

# ΑΝΤΙΚΕΙΜΕΝΟ ΤΟΥ ΔΙΑΓΩΝΙΣΜΟΥ

Η Τράπεζα της Ελλάδος (εφεξής "η Τράπεζα"), προκηρύσσει ανοικτό διαγωνισμό για την **τμηματική** προμήθεια ενενήντα (90) φωτοαντιγραφικών μηχανημάτων (εφεξής "τα Μηχανήματα"), με επιλογή μεταξύ αγοράς με τεχνική υποστήριξη/συντήρηση και χρηματοδοτικής μίσθωσης (leasing) με τεχνική υποστήριξη/συντήρηση, σύμφωνα με τα οριζόμενα στην παρούσα.

Τα τεχνικά/λειτουργικά χαρακτηριστικά των Μηχανημάτων και οι ειδικοί όροι της προμήθειας αναφέρονται λεπτομερώς στο Παράρτημα, το οποίο προσαρτάται στην παρούσα και αποτελεί αναπόσπαστο μέρος αυτής.

1. **ΔΙΚΑΙΩΜΑ ΣΥΜΜΕΤΟΧΗΣ**

Δικαίωμα συμμετοχής στο διαγωνισμό έχουν φυσικά και νομικά πρόσωπα, καθώς και Ενώσεις Προμηθευτών που υποβάλλουν κοινή προσφορά.

1. **ΚΑΤΑΡΤΙΣΗ ΚΑΙ ΥΠΟΒΟΛΗ ΠΡΟΣΦΟΡΩΝ**

Α. Κατάρτιση-περιεχόμενο

Η προσφορά καταρτίζεται υποχρεωτικά και για τους δύο (2) τρόπους προμήθειας των Μηχανημάτων, δηλαδή με αγορά και τεχνική υποστήριξη/συντήρηση και με χρηματοδοτική μίσθωση (leasing) και τεχνική υποστήριξη/συντήρηση, με διάρκεια μίσθωσης τουλάχιστον 60 μηνών.

Η προσφορά διατυπώνεται στην ελληνική γλώσσα και φέρει υπογραφή και σφραγίδα του διαγωνιζόμενου. Τα τεχνικά φυλλάδια μπορεί να είναι συνταγμένα και στην αγγλική γλώσσα.

Το περιεχόμενο της προσφοράς πρέπει να συμφωνεί με τους όρους της παρούσας. Η προσφορά πρέπει να είναι σαφής, ορισμένη και να μην περιέχει προϋποθέσεις, επιφυλάξεις, αιρέσεις, όρους, ξέσματα, σβησίματα, διορθώσεις ή προσθήκες που την καθιστούν απαράδεκτη ή ασαφή.

Ο κύριος φάκελος της προσφοράς περιέχει τρεις (3) χωριστούς, κλειστούς υποφακέλους (τεχνική προσφορά, οικονομική προσφορά, δικαιολογητικά συμμετοχής στον διαγωνισμό), όπως περιγράφεται στη συνέχεια. Όλοι οι φάκελοι φέρουν στο κλείσιμό τους σφραγίδα και υπογραφή του διαγωνιζόμενου και πρέπει να έχουν ασφαλισθεί κατά τρόπο που να διασφαλίζεται το απαραβίαστο αυτών.

**1. "Υποφάκελος Τεχνικής Προσφοράς"** ο οποίος περιέχει, σε δύο αντίτυπα, ότι αφορά στα τεχνικά/λειτουργικά χαρακτηριστικά, τις απαιτήσεις και τους ειδικούς όρους, όπως ορίζονται στο Παράρτημα (Α1, Α2 και Β), όλα τα τεχνικά εγχειρίδια, έγγραφα, εμπορικά φυλλάδια (prospectus), ηλεκτρονικό πληροφοριακό υλικό κ.λπ.

Σε περίπτωση κατά την οποία απαιτούνται επεξηγήσεις ή αναλυτικότερες περιγραφές, μπορούν να γίνονται παραπομπές προς τα αντίστοιχα κείμενα.

Σημειώνεται ότι εάν τα τεχνικά εγχειρίδια είναι πολύ μεγάλου όγκου, υπάρχει η δυνατότητα υποβολής τους σε ηλεκτρονική μορφή (οπτικός δίσκος ή USB flash drive). Εάν αυτό δεν είναι εφικτό, υποβάλλεται με την προσφορά υπεύθυνη δήλωση του διαγωνιζόμενου με την οποία θα δηλώνει ότι έχει τα τεχνικά εγχειρίδια στην άμεση διάθεση της αρμόδιας Επιτροπής Αξιολόγησης της Τράπεζας σε έντυπη μορφή.

**2. "Υποφάκελος Οικονομικής Προσφοράς**", ο οποίος περιέχει, σε δύο αντίτυπα, όλα τα οικονομικά στοιχεία (εφάπαξ και περιοδικά) όπως περιγράφονται στο άρθρο 4 και τους λοιπούς όρους της παρούσας και για τους δύο τρόπους προμήθειας των Μηχανημάτων. Η οικονομική προσφορά υποβάλλεται κατά τρόπο πλήρη και σαφή. Εφόσον από την οικονομική προσφορά δεν προκύπτουν με σαφήνεια οι προσφερόμενες τιμές ή δεν δίνεται ενιαία τιμή για ολόκληρη την ποσότητα που προκηρύχθηκε, η προσφορά απορρίπτεται ως απαράδεκτη.

**3. "Υποφάκελος Δικαιολογητικών Συμμετοχής**", ο οποίος περιέχει τα δικαιολογητικά που περιγράφονται στο Παράρτημα (Γ).

Β. Υποβολή

Η προσφορά υποβάλλεται εντός κλειστού σφραγισμένου φακέλου (που φέρει σφραγίδα ή μονογραφή στο κλείσιμό του) με τις εξής ενδείξεις:

* "ΠΡΟΣΦΟΡΑ ΓΙΑ ΤΟΝ ΑΝΟΙΚΤΟ ΔΙΑΓΩΝΙΣΜΟ ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ ΓΙΑ ΤΗΝ ΠΡΟΜΗΘΕΙΑ ΦΩΤΟΑΝΤΙΓΡΑΦΙΚΩΝ ΜΗΧΑΝΗΜΑΤΩΝ"
* Ο Αριθμός της παρούσας προκήρυξης: 4/2015
* Καταληκτική ημερομηνία υποβολής των προσφορών, όπως αναφέρεται στον πίνακα 1.
* Αποδέκτης, όπως αναφέρεται στον πίνακα 1.
* Πλήρη στοιχεία του διαγωνιζόμενου (ονοματεπώνυμο ή επωνυμία εταιρείας, νομική μορφή, διεύθυνση, fax, τηλέφωνο, e-mail κ.λπ.).

**Πίνακας 1 - Στοιχεία υποβολής προσφορών**

|  |  |
| --- | --- |
| **ΑΠΟΔΕΚΤΗΣ** | **ΛΗΞΗ ΠΡΟΘΕΣΜΙΑΣ****ΥΠΟΒΟΛΗΣ ΠΡΟΣΦΟΡΩΝ** |
| ΤΡΑΠΕΖΑ ΤΗΣ ΕΛΛΑΔΟΣΔΙΕΥΘΥΝΣΗ ΤΕΧΝΙΚΗΣ ΚΑΙΔΙΟΙΚΗΤΙΚΗΣ ΥΠΟΣΤΗΡΙΞΗΣΤΜΗΜΑ ΔΙΑΓΩΝΙΣΜΩΝ ΚΑΙ ΣΥΜΒΑΣΕΩΝ | Ημερομηνία | Ημέρα | Ώρα |
| Υπηρεσία Συμβάσεων Παγίων | **3.12.2015** | **Πέμπτη** | **14:00** |
| Ελ. Βενιζέλου 21, Αθήνα |  |  |  |
| 1ος όροφος, γραφείο 150 |  |  |  |

Οι υποφάκελοι της τεχνικής και οικονομικής προσφοράς (άρθρα 3.Α.1 και 3.Α.2) υποβάλλονται στην Τράπεζα τόσο εγγράφως όσο και σε ηλεκτρονική μορφή (οπτικός δίσκος ή USB flash drive).

Οι διαγωνιζόμενοι υποβάλλουν την προσφορά τους στον τόπο που ορίζεται στον πίνακα 1, μέχρι την ημερομηνία και ώρα λήξης της προθεσμίας υποβολής των προσφορών. Η υποβολή της προσφοράς γίνεται είτε με απευθείας παράδοση -επί αποδείξει- ή με ταχυδρομική αποστολή (μέσω εταιρείας ταχυμεταφορών (courier), συστημένη επιστολή κ.ά.). Στην περίπτωση ταχυδρομικής αποστολής της προσφοράς, αυτή γίνεται δεκτή υπό την προϋπόθεση ότι έχει περιέλθει στην αρμόδια Υπηρεσία Αλληλογραφίας (Τμήμα Διαχείρισης Εγγράφων) της Τράπεζας μέχρι την λήξη της προθεσμίας υποβολής των προσφορών, με την ένδειξη "ΕΜΠΙΣΤΕΥΤΙΚΟ". Η εγγραφή στο προς τον σκοπό τούτο Βιβλίο Αλληλογραφίας της ανωτέρω Υπηρεσίας αποτελεί πλήρη απόδειξη κατάθεσης της προσφοράς.

Οι διαγωνιζόμενοι φέρουν την αποκλειστική ευθύνη της έγκαιρης περιέλευσης της προσφοράς στον αποδέκτη, όπως ορίζεται στον πίνακα 1. Προσφορά η οποία περιέλθει στον αποδέκτη, με οποιονδήποτε τρόπο, μετά την ημερομηνία και ώρα που ορίζεται ως προθεσμία υποβολής των προσφορών δεν λαμβάνεται υπόψη.

Η Τράπεζα ουδεμία ευθύνη φέρει για την από οποιονδήποτε λόγο τυχόν καθυστερημένη περιέλευση σε αυτήν προσφοράς που απεστάλη, ακόμα και αν αυτό οφείλεται σε υπαιτιότητα του μεταφορέα ή σε γεγονός ανωτέρας βίας.

Καμιά αντιπροσφορά, τροποποίηση, συμπλήρωση ή διόρθωση προσφοράς, δεν επιτρέπεται μετά την κατάθεση ή περιέλευσή της στην Τράπεζα. Η Τράπεζα, όμως, δικαιούται να ζητά διευκρινίσεις για προσφορές που έχουν κανονικά και εμπρόθεσμα υποβληθεί. Η παροχή διευκρινίσεων προς την Τράπεζα είναι υποχρεωτική για τους διαγωνιζόμενους.

1. **ΟΙΚΟΝΟΜΙΚΗ ΠΡΟΣΦΟΡΑ**

Για κάθε έναν από τους δύο τρόπους κτήσης των Μηχανημάτων υποβάλλεται χωριστή οικονομική προσφορά η οποία περιλαμβάνει τα εξής:

* προσφερόμενο μοντέλο Μηχανήματος,
* τιμή αγοράς/μηνιαία τιμή μίσθωσης, ανά μονάδα Μηχανήματος, σε ευρώ, χωρίς τον Φ.Π.Α.,
* συνολική τιμή σε ευρώ, χωρίς τον Φ.Π.Α.,
* διάρκεια της εγγύησης και κάθε τυχόν επιβάρυνση πέραν από τις δωρεάν παρεχόμενες υπηρεσίες τεχνικής υποστήριξης/συντήρησης, όπως αυτές ορίζονται στο άρθρο 19 της παρούσας,
* διάρκεια των παρεχόμενων υπηρεσιών τεχνικής υποστήριξης/συντήρησης μετά την προσφερόμενη περίοδο εγγύησης, όπως αυτές ορίζονται στο άρθρο 19 της παρούσας,
* κόστος της τεχνικής υποστήριξης/συντήρησης μετά την προσφερόμενη περίοδο εγγύησης, ανά έτος, υπολογιζόμενο σε ευρώ ανά παραγόμενο αντίγραφο.

Επίσης, περιγράφονται με σαφήνεια και λεπτομερώς (full service) τα αναλώσιμα υλικά, το κόστος και η διάρκεια ζωής τους (πλήθος εκτυπώσεων).

Σημειώνεται ότι σε καμία περίπτωση δεν πρέπει να ορίζεται ελάχιστος αριθμός αντιγράφων και το κόστος ανά παραγόμενο αντίγραφο είναι το ίδιο ανεξαρτήτως της κάλυψης ή του μεγέθους της σελίδας.

1. **ΤΙΜΕΣ**

Οι τιμές δίνονται σε Ευρώ για την παράδοση των Μηχανημάτων (ελεύθερων) στους χώρους της Τράπεζας, καθώς και για την παροχή των σχετικών υπηρεσιών (τεχνικής υποστήριξης/συντήρησης), σύμφωνα με τα άρθρα 14 και 19 της παρούσας, αντιστοίχως. Οι τιμές αναγράφονται ολογράφως και αριθμητικώς.

Στις τιμές περιλαμβάνεται η αξία του εξοπλισμού, τα έξοδα συσκευασίας, μεταφοράς, ασφάλισης και παράδοσης στο χώρο λειτουργίας των Μηχανημάτων, των σχετικών υπηρεσιών, καθώς και κάθε άλλη επιβάρυνση, εκτός από τον Φ.Π.Α. Επιβάρυνση οποιασδήποτε φύσης που δεν αναφέρεται ρητά στην προσφορά θεωρείται ότι είναι ενσωματωμένη στην αντίστοιχη τιμή προσφοράς και σε καμία περίπτωση δεν θα ζητηθεί η καταβολή της.

Όλες οι τιμές είναι οριστικές και καθαρές για την Τράπεζα και δεν γίνεται αναπροσαρμογή τους λόγω οποιασδήποτε αιτίας.

# ΕΓΓΥΗΣΗ ΣΥΜΜΕΤΟΧΗΣ

Κάθε προσφορά πρέπει να συνοδεύεται από εγγυητική επιστολή συμμετοχής συμπληρωμένη σύμφωνα με τις συνημμένες οδηγίες (Παράρτημα Δ), Η εγγυητική επιστολή συμμετοχής ανέρχεται στο ποσό των ευρώ δώδεκα χιλιάδων (€ 12.000).

Η εγγυητική επιστολή συμμετοχής που αφορά στον διαγωνιζόμενο υπέρ του οποίου κατακυρώθηκε η προμήθεια, επιστρέφεται σε αυτόν μετά την υπογραφή της σύμβασης και την κατάθεση από αυτόν της εγγυητικής επιστολής καλής εκτέλεσης της προμήθειας. Οι εγγυητικές επιστολές των υπόλοιπων διαγωνιζόμενων επιστρέφονται μετά την υπογραφή της ανωτέρω σύμβασης, με μέριμνα των ιδίων.

Προσφορά που δεν συνοδεύεται από την προσήκουσα εγγυητική επιστολή συμμετοχής είναι απαράδεκτη και δεν αξιολογείται.

1. **ΙΣΧΥΣ ΤΩΝ ΠΡΟΣΦΟΡΩΝ**

Οι προσφορές ισχύουν υποχρεωτικά επί ενενήντα (90) ημέρες από την ημερομηνία λήξης της προθεσμίας υποβολής των προσφορών. Προσφορά που ορίζει χρόνο μικρότερο του προβλεπομένου απορρίπτεται ως απαράδεκτη.

Η ισχύς των προσφορών μπορεί να παραταθεί για επιπλέον ενενήντα (90) ημέρες, εφόσον το ζητήσει η Τράπεζα.

# ΕΝΣΤΑΣΕΙΣ

Δικαίωμα υποβολής ένστασης έχουν μόνον όσοι έχουν συμμετάσχει στο διαγωνισμό.

Κατά της διαδικασίας υποβολής των δικαιολογητικών συμμετοχής και κατά της διαδικασίας συμμετοχής υποψήφιου προμηθευτή στον διαγωνισμό, επιτρέπεται ένσταση εντός αποκλειστικής προθεσμίας είκοσι τεσσάρων (24) ωρών από την ώρα λήξης της προθεσμίας υποβολής των δικαιολογητικών συμμετοχής. Η ένσταση υποβάλλεται εγγράφως στο Τμήμα Διαγωνισμών και Συμβάσεων της Τράπεζας. Η απόφαση επ΄ αυτής κοινοποιείται στον ενιστάμενο, εντός τριών (3) εργασίμων ημερών από την ημερομηνία υποβολής της. Η πάροδος απράκτου του τριημέρου τεκμαίρεται ως σιωπηρή απόρριψη της ένστασης.

Η υποβολή ένστασης δεν επιφέρει διακοπή ή αναστολή της διαδικασίας του διαγωνισμού σε οποιοδήποτε στάδιο.

# ΑΠΟΣΦΡΑΓΙΣΗ ΠΡΟΣΦΟΡΩΝ

Η αποσφράγιση των προσφορών θα γίνει από αρμόδια επιτροπή της Τράπεζας την **επόμενη εργάσιμη** της ημερομηνίας λήξης της προθεσμίας υποβολής των προσφορών και ώρα 12η μεσημβρινή, στον τόπο που αναφέρεται στον πίνακα 1 της παρούσας, με δυνατότητα παρουσίας εκπροσώπων των διαγωνιζόμενων. Στην περίπτωση αυτή οι παριστάμενοι πρέπει να προσκομίσουν σχετική εξουσιοδότηση του διαγωνιζόμενου.

Πίνακας των διαγωνιζόμενων με τις τιμές που προσέφερε κάθε ένας από αυτούς και με μνεία εκείνων των οποίων οι προσφορές τους κρίθηκαν απορριπτέες λόγω έλλειψης των απαραίτητων δικαιολογητικών, θα αναρτηθεί στα γραφεία του Τμήματος Διαγωνισμών και Συμβάσεων (Τράπεζα της Ελλάδος, Κεντρικό Κατάστημα, οδός Ελ. Βενιζέλου 21, 1ος όροφος, γραφείο 150).

# ΑΞΙΟΛΟΓΗΣΗ ΠΡΟΣΦΟΡΩΝ

Η αξιολόγηση των προσφορών θα γίνει από αρμόδια επιτροπή της Τράπεζας, η οποία έχει το δικαίωμα κατά την απόλυτη κρίση της να επιλέξει την πλέον συμφέρουσα για την Τράπεζα προσφορά. Για την αξιολόγηση των προσφορών θα συνεκτιμηθούν το κόστος κτήσης των Μηχανημάτων, τα τεχνικά/λειτουργικά χαρακτηριστικά, το είδος, η ποιότητα και το κόστος των προσφερόμενων υπηρεσιών τεχνικής υποστήριξης/συντήρησης και των αναλωσίμων, η διάρκεια της προσφερόμενης εγγύησης και ο χρόνος παράδοσης και εγκατάστασης.

Προσφορές που παρουσιάζουν, κατά την κρίση της Επιτροπής Αξιολόγησης, ουσιώδεις αποκλίσεις από τους όρους και τις τεχνικές προδιαγραφές της παρούσας απορρίπτονται ως απαράδεκτες.

Επισημαίνεται ότι κατά τη φάση της αξιολόγησης ενδέχεται να ζητηθεί από τους διαγωνιζόμενους να διαθέσουν στην αρμόδια επιτροπή δείγμα του προσφερόμενου μοντέλου Μηχανήματος προκειμένου να διευκολυνθεί η διαδικασία αξιολόγησης. Άρνηση διαγωνιζόμενου να διαθέσει το ζητούμενο δείγμα έχει ως συνέπεια τον αποκλεισμό του από τη διαδικασία του διαγωνισμού.

# ΑΝΑΚΟΙΝΩΣΗ ΑΠΟΤΕΛΕΣΜΑΤΩΝ ΔΙΑΓΩΝΙΣΜΟΥ - ΑΝΑΘΕΣΗ

Η Τράπεζα θα ειδοποιήσει εγγράφως τον διαγωνιζόμενο υπέρ του οποίου κατακυρώθηκε ο διαγωνισμός και θα τον προσκαλέσει να καταθέσει, στην αρμόδια υπηρεσιακή μονάδα, την προβλεπόμενη εγγυητική επιστολή καλής εκτέλεσης, τα απαραίτητα νομιμοποιητικά έγγραφα για την κατάρτιση της σύμβασης, καθώς και να προσέλθει να υπογράψει αυτή εντός δέκα (10) εργάσιμων ημερών από την έγγραφη ειδοποίησή του.

Όσοι συμμετείχαν στο διαγωνισμό, λαμβάνουν γνώση του αποτελέσματος του διαγωνισμού από τους αναρτημένους πίνακες στο Τμήμα Διαγωνισμών και Συμβάσεων (όπως αναφέρεται στο άρθρο 9 της παρούσας), καθώς και από την ιστοσελίδα της Τράπεζας στο Διαδίκτυο.

# ΠΑΡΑΛΕΙΨΗ ΥΠΟΓΡΑΦΗΣ ΣΥΜΒΑΣΗΣ

Αν ο διαγωνιζόμενος υπέρ του οποίου κατακυρώθηκε ο διαγωνισμός δεν υπογράψει τη σχετική σύμβαση ή δεν καταθέσει την εγγυητική επιστολή καλής εκτέλεσης της προμήθειας (άρθρο 18 της παρούσας) ή τα απαραίτητα νομιμοποιητικά έγγραφα για την κατάρτιση της σύμβασης, εντός της προθεσμίας του προηγούμενου άρθρου 11 της παρούσας, κηρύσσεται έκπτωτος από την κατακύρωση και από κάθε δικαίωμα που απορρέει από αυτή. Στην περίπτωση αυτή, η εγγυητική επιστολή συμμετοχής καταπίπτει υπέρ της Τράπεζας, η οποία είναι ελεύθερη να επιλέξει την επόμενη αποδεκτή προσφορά ή να προχωρήσει στην προμήθεια με απευθείας ανάθεση ή με επανάληψη του διαγωνισμού.

Ο διαγωνιζόμενος υπέρ του οποίου κατακυρώθηκε ο διαγωνισμός ευθύνεται για κάθε ζημία της Τράπεζας από την υπαναχώρησή του και ιδίως για ζημία που προέρχεται είτε από τη διαφορά της τιμής της προσφοράς του και της τιμής της επόμενης αποδεκτής προσφοράς ή από τη διαφορά που ήθελε προκύψει από την απευθείας ανάθεση της προμήθειας ή από την επανάληψη του διαγωνισμού.

# ΔΙΚΑΙΩΜΑ ΑΥΞΗΣΗΣ / ΜΕΙΩΣΗΣ ΠΟΣΟΤΗΤΑΣ

Η Τράπεζα διατηρεί το δικαίωμα να υλοποιήσει την προμήθεια κατά ποσοστό μεγαλύτερο ή μικρότερο της ποσότητας που κατακυρώθηκε. Το ποσοστό αυτό δεν μπορεί, αντιστοίχως, να υπερβαίνει το 30% ή να υπολείπεται του 50%, επί της συνολικής ποσότητας, χωρίς από τον λόγο αυτό να προκύπτει οποιοδήποτε δικαίωμα ή απαίτηση του προμηθευτή για αποζημίωση, αύξηση της τιμής κ.λπ.

# ΠΑΡΑΔΟΣΗ (ΧΡΟΝΟΣ - ΤΟΠΟΣ)

Τα Μηχανήματα θα παραδοθούν το συντομότερο δυνατόν και όχι πέραν των είκοσι (20) εργάσιμων ημερών από την ημερομηνία υπογραφής της οικείας σύμβασης, αφού προηγουμένως ειδοποιηθεί η Τράπεζας, τουλάχιστον πέντε (5) εργάσιμες ημέρες ενωρίτερα, ότι ο προμηθευτής προτίθεται να παραδώσει τα Μηχανήματα, στους χώρους που θα υποδειχτούν σε αυτόν από τα αρμόδια υπηρεσιακά όργανα της Τράπεζας. Επιπροσθέτως, ο προμηθευτής οφείλει να παραδώσει στην Τράπεζα τα απαιτούμενα τεχνικά εγχειρίδια, το διαγνωστικό υλικό, καλώδια, οδηγούς συσκευών (drivers) κ.λπ.

Από τη συνολική ποσότητα της προμήθειας σαράντα τρία (43) τεμάχια θα παραδοθούν άμεσα ως εξής:

|  |
| --- |
| **Πίνακας 2 – Άμεση παράδοση Μηχανημάτων στο Δίκτυο της Τράπεζας** |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ**  | **ΠΟΣΟΤΗΤΑ** |
| Διάφορες (Κεντρικό Κατάστημα) | Αθήνα, Ελ. Βενιζέλου 21 | 19 |
| Διάφορες (εγκαταστάσεις Χαλανδρίου) | Χαλάνδρι, Λ. Μεσογείων 341  | 7 |
| Υποκατάστημα | Θεσσαλονίκη  | 2 |
| ΚΕ.ΠΕ.ΔΙ.Χ. Θεσσαλονίκης | Πυλαία Θεσσαλονίκης | 1 |
| Υποκατάστημα | Βόλος | 1 |
| Υποκατάστημα | Ηράκλειο | 1 |
| Υποκατάστημα | Καβάλα | 1 |
| Υποκατάστημα | Κομοτηνή | 1 |
| Υποκατάστημα | Λάρισα | 1 |
| Υποκατάστημα | Μυτιλήνη | 1 |
| Υποκατάστημα | Πάτρα | 1 |
| Υποκατάστημα | Ρόδος | 1 |
| Υποκατάστημα | Σάμος | 1 |
| Υποκατάστημα | Σέρρες | 1 |
| Θυρίδα | Κέρκυρα | 1 |
| Θυρίδα | Πύργος | 1 |
| Θυρίδα | Σπάρτη | 1 |
| Θυρίδα | Φλώρινα | 1 |
|  | **ΣΥΝΟΛΟ** | **43** |

Τα υπόλοιπα σαράντα επτά (47) τεμάχια θα παραδοθούν τμηματικά, κατά τη διάρκεια του έτους 2016, σε διάφορες υπηρεσιακές μονάδες της Τράπεζας, αναλόγως των αναγκών τους, ύστερα από σχετική έγγραφη ειδοποίηση των αρμόδιων υπηρεσιακών οργάνων της Τράπεζας προς τον προμηθευτή. Τα Μηχανήματα παραδίδονται το συντομότερο δυνατόν και όχι πέραν των είκοσι (20) εργάσιμων ημερών από την ημερομηνία της ανωτέρω ειδοποίησης με την ίδια διαδικασία που αναφέρεται στο πρώτο εδάφιο του παρόντος άρθρου και αφορά στην αρχική παράδοση.

Ο προμηθευτής οφείλει να τοποθετήσει στα Μηχανήματα, με μέριμνα, ευθύνη και έξοδά του, μεταλλικές πινακίδες διαστάσεων 5cm Χ 1,5cm με τα στοιχεία ΤΕΑΜ που θα του δοθούν, αλλιώς θεωρείται ότι δεν υπάρχει παράδοση.

# ΣΥΣΚΕΥΑΣΙΑ

Τα Μηχανήματα παραδίδονται με τη συσκευασία του εργοστασίου κατασκευής, η οποία πρέπει να είναι απολύτως ασφαλής, στερεή και κατάλληλη για τη μεταφορά τους. O προμηθευτής ευθύνεται για την καλή ποιότητα και καταλληλότητα της συσκευασίας, η οποία πρέπει να εξασφαλίζει την ασφαλή μεταφορά των Μηχανημάτων μέχρι τον τόπο προορισμού και τον χώρο εγκατάστασης αυτών.

# ΠΑΡΑΛΑΒΗ

Κάθε παραλαβή των Μηχανημάτων γίνεται, από αρμόδια επιτροπή της Τράπεζας, μετά την παράδοση, εγκατάσταση, παραμετροποίηση, έλεγχο της καλής λειτουργίας τους και τη σύνταξη/υπογραφή σχετικού πρωτοκόλλου παραλαβής.

Κατά την παραλαβή των Μηχανημάτων καλείται να παραστεί και ο προμηθευτής ή εξουσιοδοτημένος εκπρόσωπός του, ο οποίος συνυπογράφει το πρωτόκολλο παραλαβής. Αν ο προμηθευτής δεν προσέλθει ή αρνηθεί να υπογράψει το πρωτόκολλο παραλαβής, αυτό είναι ισχυρό και χωρίς την υπογραφή του επ΄ αυτού, γενομένης μνείας της απουσίας ή της άρνησής του να υπογράψει.

Εάν διαπιστωθεί ότι τα Μηχανήματα παρουσιάζουν αποκλίσεις από τους όρους της οικείας σύμβασης η Τράπεζα έχει το δικαίωμα, με την επιφύλαξη των αναφερομένων στο άρθρο 21 της παρούσας, όπως:

1. απαιτήσει από τον προμηθευτή να προβεί δωρεάν και παραχρήμα σε προσθήκη ή σε αντικατάσταση των Μηχανημάτων, ώστε να υπάρχει συμμόρφωση με τους σχετικούς όρους της σύμβασης,
2. κρατήσει μέρος των Μηχανημάτων σε μειωμένη τιμή που θα συμφωνηθεί μεταξύ της Τράπεζας και του προμηθευτή, ή
3. απορρίψει τα Μηχανήματα και να υπαναχωρήσει αζημίως από την οικεία σύμβαση.

# ΠΛΗΡΩΜΗ

Στην περίπτωση αγοράς των Μηχανημάτων, η πληρωμή γίνεται με κατάθεση σε τραπεζικό λογαριασμό του προμηθευτή μετά την άνευ παρατηρήσεων παραλαβή των Μηχανημάτων για τη συνολική αξία κάθε παραλαμβανόμενης ποσότητας, πλέον του συνολικού ΦΠΑ των εκδοθέντων τιμολογίων.

Στην περίπτωση χρηματοδοτικής μίσθωσης (leasing), η πληρωμή γίνεται με τριμηνιαίο μίσθωμα, το οποίο θα είναι ισόποσο για όλα τα τρίμηνα της διάρκειας της χρηματοδοτικής μίσθωσης.

Και στις δύο ως άνω περιπτώσεις η πληρωμή των τιμολογίων που αφορά στην τεχνική εξυπηρέτηση/συντήρηση και στο κόστος χρήσης ανά φωτοαντίγραφο, γίνεται ανά τρίμηνο.

# ΕΓΓΥΗΣΗ ΚΑΛΗΣ ΕΚΤΕΛΕΣΗΣ

Σε κάθε παραδιδόμενη ποσότητα Μηχανημάτων ο προμηθευτής πρέπει να καταθέτει εγγυητική επιστολή καλής εκτέλεσης της προμήθειας, συμπληρωμένη σύμφωνα με τις συνημμένες οδηγίες (Παράρτημα Δ).

Η ανωτέρω εγγυητική επιστολή καλής εκτέλεσης καλύπτει ποσοστό 10% επί του συνολικού ποσού της οικονομικής προσφοράς του προμηθευτή, που αντιστοιχεί στην παραδιδόμενη ποσότητα Μηχανημάτων, εκτός του Φ.Π.Α.

Η εγγυητική επιστολή καλής εκτέλεσης της προμήθειας επιστρέφεται με μέριμνα των ενδιαφερομένων μετά την άνευ παρατηρήσεων παραλαβή των Μηχανημάτων και τη λήξη της περιόδου της δωρεάν προσφερόμενης τεχνικής υποστήριξης/συντήρησης.

Εάν υπογραφεί σύμβαση τεχνικής υποστήριξης/συντήρησης, κατά τα αναφερόμενα στο άρθρο 19 της παρούσας, o προμηθευτής υποχρεούται, ταυτοχρόνως με την υπογραφή της σύμβασης αυτής, να προσκομίσει εγγυητική επιστολή καλής εκτέλεσης των υπηρεσιών τεχνικής υποστήριξης/συντήρησης, εκ ποσοστού 10% επί του μέσου ετήσιου κόστους τεχνικής υποστήριξης/συντήρησης, εκτός του Φ.Π.Α.. Η συγκεκριμένη εγγυητική επιστολή αποδίδεται στον προμηθευτή μετά τη λήξη της συνολικής περιόδου παροχής των σχετικών υπηρεσιών.

# ΕΓΓΥΗΣΗ ΚΑΛΗΣ ΛΕΙΤΟΥΡΓΙΑΣ – ΤΕΧΝΙΚΗ ΥΠΟΣΤΗΡΙΞΗ/ΣΥΝΤΗΡΗΣΗ

Οι διαγωνιζόμενοι εγγυώνται υποχρεωτικά την καλή λειτουργία των Μηχανημάτων για χρονικό διάστημα τουλάχιστον δύο (2) ετών από την ημερομηνία ποσοτικής και ποιοτικής παραλαβής τους. Η εγγύηση αυτή παρέχεται ανεξάρτητα από τον τρόπο κτήσης των Μηχανημάτων. Το χρονικό διάστημα της συγκεκριμένης εγγύησης πρέπει να αναφέρεται σαφώς στην προσφορά.

Κατά το ανωτέρω χρονικό διάστημα ο προμηθευτής υποχρεούται να παρέχει δωρεάν υπηρεσίες τεχνικής υποστήριξης/συντήρησης των Μηχανημάτων, επιφυλασσομένων των λοιπών εκ του νόμου δικαιωμάτων της Τράπεζας. Οι συγκεκριμένες υπηρεσίες περιλαμβάνουν τουλάχιστον τα εξής:

* προληπτική και επανορθωτική συντήρηση,
* απεριόριστο αριθμό έκτακτων κλήσεων για επισκευές όταν υπάρχει ανάγκη,
* εργασία τεχνικών,
* κόστος όλων των ανταλλακτικών και
* τεχνολογικές βελτιώσεις που θα κριθούν απαραίτητες από τον κατασκευαστή.

Μετά το πέρας της ανωτέρω περιόδου εγγύησης θα υπογραφεί, εφόσον η Τράπεζα επιθυμεί, σύμβαση τεχνικής υποστήριξης/συντήρησης, η οποία θα έχει διάρκεια τουλάχιστον τριών (3) ετών, με κόστος όπως ορίζεται στην οικονομική προσφορά της παρούσας. Η συγκεκριμένη σύμβαση τεχνικής υποστήριξης/συντήρησης θα περιλαμβάνει τουλάχιστον τα εξής:

* προληπτική και επανορθωτική συντήρηση,
* απεριόριστο αριθμό έκτακτων κλήσεων για επισκευές όταν υπάρχει ανάγκη,
* εργασία τεχνικών,
* κόστος όλων των ανταλλακτικών,
* κόστος αναλωσίμων (drum, toner, roller κ.λπ.), και
* τεχνολογικές βελτιώσεις που θα κριθούν απαραίτητες από τον κατασκευαστή.

Οι διαγωνιζόμενοι πρέπει να αναφέρουν, σε αναλυτική κατάσταση, τα ανταλλακτικά το κόστος των οποίων δεν καλύπτεται από την εγγύηση και την τεχνική υποστήριξη/συντήρηση και θεωρούνται αναλώσιμα. Ο,τιδήποτε δεν αναφέρεται στην ανωτέρω κατάσταση θεωρείται ότι καλύπτεται από την εγγύηση και την τεχνική υποστήριξη/συντήρηση.

Η επισκευή των Μηχανημάτων γίνεται κατά τις ώρες λειτουργίας της Τράπεζας, στις εγκαταστάσεις της, έπειτα από τηλεφωνική ειδοποίηση και χωρίς καμία επιβάρυνση αυτής. Σε ειδικές περιπτώσεις, πάντοτε μετά από έγκριση της Τράπεζας, η επισκευή μπορεί να γίνει στις εγκαταστάσεις του προμηθευτή. Η μεταφορά από και προς την Τράπεζα γίνεται με ευθύνη και οικονομική επιβάρυνση του προμηθευτή. Η επισκευή ή η αντικατάσταση των ελαττωματικών εξαρτημάτων πρέπει να ολοκληρώνεται το αργότερο εντός μίας (1) εργάσιμης ημέρας από την ώρα της ανωτέρω ειδοποίησης. Εάν απαιτηθεί αντικατάσταση ολόκληρου του Μηχανήματος, τότε η αντικατάσταση πρέπει να ολοκληρώνεται το πολύ εντός πέντε (5) εργασίμων ημερών από την ημέρα της διαπίστωσης της ανάγκης για αντικατάσταση. Το Μηχάνημα που θα δοθεί σε αντικατάσταση του προβληματικού πρέπει να έχει ίδια ή καλύτερα χαρακτηριστικά.

Όλα τα προαναφερόμενα ισχύουν τόσο για την περίοδο εγγύησης όσο και για τη μετά τη λήξη αυτής τεχνική υποστήριξη/συντήρηση και πραγματοποιούνται πάντοτε σε συνεργασία με τις αρμόδιες υπηρεσιακές μονάδες της Τράπεζας.

# ΕΧΕΜΥΘΕΙΑ, ΕΜΠΙΣΤΕΥΤΙΚΟΤΗΤΑ

Ο προμηθευτής οφείλει τόσο κατά τη διάρκεια ισχύος της σύμβασης που θα υπογραφεί όσο και μετά τη λήξη αυτής, χωρίς χρονικό περιορισμό, να μην αποκαλύπτει ή με οποιονδήποτε τρόπο αφήνει να διαρρεύσουν σε τρίτους και να μη χρησιμοποιεί, με κανένα τρόπο ή μέσο, οποιαδήποτε στοιχεία σχετικά με την Τράπεζα, καθώς επίσης να αποτρέπει με κάθε νόμιμο μέσο την ανακοίνωση αυτών.

Ο προμηθευτής δεν επιτρέπεται να χρησιμοποιεί το όνομα της Τράπεζας σε υλικό κάθε είδους διαφημιστικής προβολής χωρίς την προηγούμενη γραπτή συναίνεσή της.

Η υποχρέωση των προηγούμενων εδαφίων αφορά και τους με οποιονδήποτε τρόπο ή ιδιότητα προστηθέντες, βοηθούς εκπλήρωσης και εν γένει συνεργάτες του προμηθευτή.

# ΚΥΡΩΣΕΙΣ – ΠΟΙΝΙΚΕΣ ΡΗΤΡΕΣ

α) Σε περίπτωση αθέτησης ή μη προσήκουσας εκτέλεσης οποιουδήποτε όρου της σύμβασης που θα υπογραφεί, η Τράπεζα, επιφυλασσομένη των κατά την ισχύουσα νομοθεσία και των λοιπών όρων της παρούσας δικαιωμάτων της, έχει το δικαίωμα, αφού θέσει στον προμηθευτή γραπτά, εύλογη κατά την κρίση της προθεσμία για να άρει τις συνέπειες της αντισυμβατικής συμπεριφοράς του, να υπαναχωρήσει αζημίως από τη σύμβαση, κηρύττουσα τον προμηθευτή έκπτωτο, να εισπράξει την αντίστοιχη εγγύηση καλής εκτέλεσης λόγω ποινικής ρήτρας και να ζητήσει αποζημίωση για κάθε ζημία της.

β) Ειδικά, σε περίπτωση εκπρόθεσμης παράδοσης ή αντικατάστασης των Μηχανημάτων, ή εάν η ανατεθείσα υπηρεσία δεν παρασχεθεί εγκαίρως (όπως ορίζεται στα άρθρα 14 και 19 της παρούσας) και εφόσον δεν συντρέχει λόγος ανωτέρας βίας, ο προμηθευτής, καθιστάμενος υπερήμερος με μόνη την παρέλευση της συμφωνημένης προθεσμίας παράδοσης ή αντικατάστασης ή παροχής υπηρεσιών, οφείλει να καταβάλει στην Τράπεζα, ως ποινική ρήτρα, τα πιο κάτω ποσοστά επί της αξίας της προμήθειας που παραδόθηκε ή της υπηρεσίας που παρασχέθηκε εκπρόθεσμα για τους εξής χρόνους καθυστέρησης:

* Για καθυστέρηση που δεν υπερβαίνει το ½ του χρόνου παράδοσης/εκτέλεσης υπηρεσιών 0,5% ημερησίως.
* Για καθυστέρηση που συμβαίνει εντός του χρονικού διαστήματος από το ½ μέχρι τον χρόνο παράδοσης/εκτέλεσης υπηρεσιών, 1% ημερησίως.
* Για καθυστέρηση που υπερβαίνει το χρονικό διάστημα του χρόνου παράδοσης/εκτέλεσης υπηρεσιών, μέχρι το διπλάσιο αυτού, 1,5% ημερησίως.
* Για καθυστέρηση που υπερβαίνει το διπλάσιο του χρόνου παράδοσης/εκτέλεσης υπηρεσιών, 2% ημερησίως.

Εάν κατά τον υπολογισμό του ως άνω χρόνου προκύπτει κλάσμα ημέρας, τότε θεωρείται ως ολόκληρη ημέρα. Κατά τον υπολογισμό του χρονικού διαστήματος καθυστέρησης παράδοσης ή αντικατάστασης ή παροχής υπηρεσιών, με απόφαση των αρμοδίων οργάνων, δεν λαμβάνεται υπόψη ο χρόνος που παρήλθε κατά τα διάφορα στάδια των διαδικασιών, για τον οποίο δεν ευθύνεται ο προμηθευτής.

Τα ποσά των ποινικών ρητρών εισπράττονται είτε διά συμψηφισμού με την αμοιβή του προμηθευτή είτε με κατάπτωση (εν όλω ή εν μέρει) της σχετικής εγγυητικής επιστολής καλής εκτέλεσης.

Ο προμηθευτής, σε περίπτωση κατά την οποία επικαλεστεί αδυναμία τήρησης της συμφωνημένης προθεσμίας παράδοσης των Μηχανημάτων ή παροχής των υπηρεσιών λόγω ανωτέρας βίας, πρέπει να γνωστοποιήσει στην Τράπεζα τα γεγονότα, τα οποία συνιστούν την ανωτέρα βία, μέσα σε δέκα (10) το αργότερο ημέρες από την ημερομηνία που θα συμβούν αυτά. Μόνο η έγγραφη αναγνώριση από την Τράπεζα του λόγου ανωτέρας βίας, που επικαλείται ο προμηθευτής, συνεπάγεται την απαλλαγή του τελευταίου από τις συνέπειες της εκπρόθεσμης παράδοσης των Μηχανημάτων ή παροχής των υπηρεσιών, της Τράπεζας όμως δικαιούμενης στην περίπτωση αυτή, να καταγγείλει με μονομερή δήλωσή της και αζημίως για την ίδια χωρίς καμία σε βάρος της υποχρέωση αποζημίωσης, τη σύμβαση αυτή, μέσα σε δέκα πέντε (15) ημέρες από την γνωστοποίηση προς αυτή των γεγονότων που συνιστούν την ανωτέρα βία.

Σε κάθε περίπτωση και ανεξάρτητα από την κήρυξη ή όχι του προμηθευτή έκπτωτου ή την κατάπτωση ποινικής ρήτρας, η Τράπεζα μπορεί οποτεδήποτε να αξιώσει την αποκατάσταση κάθε ζημίας της, την οποία έχει υποστεί από την εκπρόθεσμη ή τη μη προσήκουσα εκτέλεση της σύμβασης από τον προμηθευτή.

# ΕΠΙΛΥΣΗ ΔΙΑΦΟΡΩΝ

Κάθε διαφορά που ήθελε προκύψει από την παρούσα επιλύεται καταρχήν από τα αρμόδια όργανα της Τράπεζας. Σε περίπτωση κατά την οποία ο διαγωνιζόμενος δεν αποδεχθεί την απόφαση των αρμοδίων οργάνων, η διαφωνία υπάγεται στη δικαιοδοσία των δικαστηρίων της Αθήνας, τα οποία ορίζονται αποκλειστικά και μόνο αρμόδια προς τούτο. Εφαρμοστέο Δίκαιο είναι το ελληνικό.

# ΑΠΟΔΟΧΗ ΤΩΝ ΟΡΩΝ ΤΗΣ ΠΡΟΚΗΡΥΞΗΣ

Η συμμετοχή στο διαγωνισμό προϋποθέτει ότι ο διαγωνιζόμενος έλαβε γνώση όλων των όρων της παρούσας και αποδέχεται αυτούς ανεπιφύλακτα. Τυχόν απόκλιση από τους όρους της παρούσας, πρέπει να δηλώνεται με σαφήνεια στην προσφορά.

Η Τράπεζα επιφυλάσσεται του δικαιώματος ματαίωσης του διαγωνισμού, μη κατακύρωσης αυτού σε κανέναν από τους διαγωνιζόμενους και της εν συνεχεία, κατά την κρίση της, επανάληψης αυτού ή απευθείας ανάθεσης ή οριστικής ματαίωσης της προμήθειας. Στις περιπτώσεις αυτές οι συμμετέχοντες στον διαγωνισμό δεν έχουν καμιά αξίωση κατά της Τράπεζας.

# ΠΛΗΡΟΦΟΡΙΕΣ ΓΙΑ ΤΟ ΔΙΑΓΩΝΙΣΜΟ

Αρμόδιο για πληροφορίες σχετικά με τη διαδικασία του διαγωνισμού είναι το Τμήμα Διαγωνισμών & Συμβάσεων της Διεύθυνσης Τεχνικής & Διοικητικής Υποστήριξης (κα Γ. Καββαδά, τηλ. 210 3202282).

Κωνσταντίνος Δημητρακόπουλος

 Διευθυντής

Diaphoto2015

**ΠΑΡΑΡΤΗΜΑ**

**Α1. ΕΛΑΧΙΣΤΑ ΑΠΑΙΤΟΥΜΕΝΑ TEXNIKA/ΛΕΙΤΟΥΡΓΙΚΑ ΧΑΡΑΚΤΗΡΙΣΤΙΚΑ ΤΟΥ ΠΡΟΣΦΕΡΟΜΕΝΟΥ ΜΟΝΤΕΛΟΥ ΜΗΧΑΝΗΜΑΤΟΣ**

|  |  |  |
| --- | --- | --- |
| **α/α** | **Χαρακτηριστικό** | **Συμφωνία****(ναι/όχι)** |
| 1 | Είναι μονόχρωμο, με μέθοδο εκτύπωσης laser, καινούργιο, τελευταίας τεχνολογίας, αμεταχείριστο και όχι ανακατασκευασμένο |  |
| 2 | Είναι το τελευταίο μοντέλο ανάλογου τύπου και πρέπει να εξακολουθεί να βρίσκεται στη σειρά παραγωγής του εργοστασίου κατασκευής |  |
| 3 | Δέχεται κοινό ξηρογραφικό χαρτί εμπορίου, μεγέθους τουλάχιστον από Α5 έως και Α3, βάρους 50-300 gr/m2 ή μεγαλύτερου εύρους |  |
| 4 | Η ταχύτητα αντιγραφής μονής όψης χαρτιού Α4 είναι μεγαλύτερη ή ίση των 35 φωτοαντιγράφων ανά λεπτό |  |
| 5 | Έχει δυνατότητα αυτόματης επιλογής χαρτιού ανάλογα με το πρωτότυπο |  |
| 6 | Έχει δυνατότητα αυτόματης, απεριόριστης ηλεκτρονικής σελιδοποίησης |  |
| 7 | Διαθέτει τουλάχιστον τρεις (3) κασέτες χαρτιού (trays) με χωρητικότητα τουλάχιστον 500 φύλλων έκαστη και βοηθητική τροφοδοσία χαρτιού (bypass) τουλάχιστον 100 φύλλων |  |
| 8 | Διαθέτει αυτόματο τροφοδότη πρωτοτύπων με αναστροφή φύλλων διπλής όψης (RADF), τουλάχιστον 100 φύλλων  |  |
| 9 | Έχει δυνατότητα μεγέθυνσης/σμίκρυνσης (zoom) εγγράφων (25-400%) αυτόματα σε προκαθορισμένα βήματα ή χειροκίνητα |  |
| 10 | Διαθέτει σύστημα υψηλής αντίθεσης (contrast) με αυτόματη και χειροκίνητη ρύθμιση φωτεινότητας |  |
| 11 | Διαθέτει ενσωματωμένο διαχειριστή εκτυπώσεων (print controller) για άμεση σύνδεση με δίκτυο Η/Υ, χωρίς επιπλέον προαιρετικό εξοπλισμό, ώστε να λειτουργεί ως **δικτυακός εκτυπωτής** και **δικτυακός σαρωτής** (έγχρωμος), με πολλαπλές δυνατότητες αποστολής σαρωμένων εγγράφων (scan to: email, USB, folder κ.ά.) |  |
| 12 | Έχει γλώσσα περιγραφής σελίδας PCL 6c, Postcript 3 |  |
| 13 | Διαθέτει μνήμη τουλάχιστον 1 GB και σκληρό δίσκο χωρητικότητας τουλάχιστον 200GB, με ασφάλεια σκληρού δίσκου (Encryption & Overwrite) |  |
| 14 | Έχει συμβατότητα με τα λειτουργικά συστήματα Windows, Unix/Linux, Mac |  |
| 15 | Έχει διεπαφές 10/100/1.000 Base-T Ethernet, USB (και προαιρετικά WiFi) |  |
| 16 | Διαθέτει σύστημα ασφαλείας (π.χ. κωδικός πρόσβασης/PIN) |  |
| 17 | Διαθέτει εύχρηστο panel (κατά προτίμηση οθόνη αφής), στην ελληνική γλώσσα, με όλα τα απαραίτητα πλήκτρα χειρισμού, λειτουργίας και πλήρους αυτοδιαγνωστικού συστήματος βλαβών με αντίστοιχες ενδείξεις για οποιοδήποτε πρόβλημα προκύπτει (εμπλοκή χαρτιού, έλλειψη γραφίτη, χαρτιού και λοιπών αναλωσίμων) |  |
| 18 | Έχει δυνατότητα μηχανισμού σελιδοποίησης – συρραφής (Finisher) |  |
| 19 | Διαθέτει ενσωματωμένη τροχήλατη βάση, με αποθηκευτικό χώρο (ερμάριο) |  |
| 20 | Τηρούνται τα ισχύοντα Ευρωπαϊκά Πρότυπα ασφάλειας, ηλεκτρομηχανολογικής συμβατότητας και περιβάλλοντος, ενεργειακής απόδοσης (EU ENERGY STAR®), θορύβου, ασφαλούς αποθήκευσης καταλοίπων, ιονισμού, εκπομπής επικίνδυνων ακτινοβολιών. Οπωσδήποτε έχει σήμανση CE |  |
| 21 | Φέρει αποσπώμενο τριπολικό καλώδιο μήκους τουλάχιστον $2$ μέτρων και ρευματολήπτη SCHUKO χωρίς ανάγκη ειδικής εγκατάστασης και η τάση λειτουργίας του είναι 220-230V / 50Hz |  |
| 22 | Διαθέτει εγχειρίδιο (manual) με λεπτομερείς οδηγίες χρήσης στην ελληνική και αγγλική γλώσσα και πλήρες τεχνικό εγχειρίδιο για την επισκευή και συντήρηση, στην ελληνική και αγγλική γλώσσα. |  |

Επιπλέον τεχνικά χαρακτηριστικά και δυνατότητες των Μηχανημάτων, πέραν των ανωτέρω ελάχιστων απαιτούμενων, των οποίων η αξία τους περιλαμβάνεται στην τιμή κτήσης των Μηχανημάτων που αναγράφεται στην οικονομική προσφορά, πρέπει να αναφερθούν από τους διαγωνιζόμενους και θα ληφθούν υπόψη κατά την αξιολόγηση.

**Α2. ΠΡΟΣΘΕΤΕΣ ΑΠΑΙΤΗΣΕΙΣ**

Στην προσφορά αναφέρεται υποχρεωτικά από τους διαγωνιζόμενους:

* Η χώρα προέλευσης, η χώρα και η ημερομηνία κατασκευής του προσφερόμενου μοντέλου Μηχανήματος.
* ο αριθμός φωτοαντιγράφων που έχει τη δυνατότητα να παράγει αδιάλειπτα το Μηχάνημα ανά ημέρα, χωρίς κίνδυνο βλάβης από υπερθέρμανση,
* εάν απαιτούνται ιδιαίτερες συνθήκες για το περιβάλλον του χώρου εγκατάστασης και λειτουργίας των Μηχανημάτων.
* Στην περίπτωση κτήσης των Μηχανημάτων με χρηματοδοτική μίσθωση, εάν με αίτηση της Τράπεζας υπάρχει δυνατότητα διακοπής της μίσθωσης ενωρίτερα της λήξης του συμφωνηθέντος χρόνου. Σε θετική απάντηση πρέπει να αναφέρονται λεπτομερώς και σαφώς οι σχετικοί όροι και προϋποθέσεις.

**Β. ΕΙΔΙΚΟΙ ΟΡΟΙ**

* Υποχρεωτικά μαζί με την τεχνική προσφορά κατατίθεται, ως φύλλο συμμόρφωσης, ο ανωτέρω πίνακας Α1, συμπληρωμένος προς όλα τα πεδία του, με την ίδια σειρά και αρίθμηση και με αντίστοιχες παραπομπές στα prospectus των οποίων η υποβολή είναι υποχρεωτική. Σε περίπτωση κατά την οποία ορισμένα από τα ζητούμενα τεχνικά/λειτουργικά χαρακτηριστικά δεν αναφέρονται στα prospectus, η επαλήθευση τους θα γίνεται από επίσημες βεβαιώσεις του κατασκευαστή. Κάθε παρέκκλιση ή ασυμφωνία προς τα ανωτέρω τεχνικά/λειτουργικά χαρακτηριστικά πρέπει να περιγράφεται αναλυτικά ώστε να σχηματίζεται με σαφήνεια η γνώμη για την αξιολόγηση.
* Κάθε διαγωνιζόμενος πρέπει να δεσμευτεί **με υπεύθυνη δήλωση** ότι:
* διαθέτει άρτια πανελλαδική τεχνική υποστήριξη με ειδικευμένο προσωπικό,
* διαθέτει και υποστηρίζει τα Μηχανήματα με γνήσια αναλώσιμα,
* διαθέτει όλα τα ανταλλακτικά που απαιτούνται για τη συντήρηση και επισκευή των Μηχανημάτων,
* διαθέτει επάρκεια των ανταλλακτικών και αναλωσίμων για τουλάχιστον έξι (6) έτη μετά τη λήξη της περιόδου εγγύησης,
* αναλαμβάνει την υποχρέωση εγκατάστασης των Μηχανημάτων στους χώρους που θα υποδειχτούν από την Τράπεζα,
* αναλαμβάνει την υποχρέωση δωρεάν εκπαίδευσης υπαλλήλων της Τράπεζας για τη χρήση των Μηχανημάτων κατά την παράδοση και απεριόριστα,
* δείγμα του προσφερόμενου μοντέλου θα είναι στη διάθεση της Επιτροπής Αξιολόγησης της Τράπεζας σε χώρο και για χρονικό διάστημα που η ίδια θα ορίσει, προκειμένου να πραγματοποιηθούν οι απαραίτητες δοκιμές καλής λειτουργίας και καταπόνησης και ότι θα παρέχει εξειδικευμένο προσωπικό προς επίδειξη της χρήσης τους,
* συνεργάζεται με φορέα συλλογικού συστήματος εναλλακτικής διαχείρισης ώστε, όποτε ζητηθεί από την Τράπεζα, να αναλάβει με δική του μέριμνα τη συλλογή των Μηχανημάτων από τις εγκαταστάσεις της Τράπεζας μετά το πέρας του χρόνου λειτουργίας τους.

**Γ. ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ**

Για τα υποβαλλόμενα δικαιολογητικά συμμετοχής στον διαγωνισμό καταρτίζεται υποχρεωτικά κατάσταση με τον ίδιον αύξοντα αριθμό και επιγραμματική αναφορά ενός εκάστου. Τα απαιτούμενα δικαιολογητικά συμμετοχής στον διαγωνισμό έχουν ως εξής:

***Νομικά, φυσικά πρόσωπα, ημεδαποί ή αλλοδαποί***

1. Εγγυητική επιστολή συμμετοχής στο διαγωνισμό, σύμφωνα με το άρθρο 6 της παρούσας.
2. Απόσπασμα ποινικού μητρώου, έκδοσης τουλάχιστον του τελευταίου τριμήνου, από το οποίο να προκύπτει ότι το φυσικό πρόσωπο ή ο νόμιμος εκπρόσωπος νομικού προσώπου, δεν έχει καταδικαστεί για αδίκημα σχετικό με την άσκηση της επαγγελματικής του δραστηριότητας.
3. Πιστοποιητικό αρμόδιας δικαστικής ή διοικητικής αρχής έκδοσης του τελευταίου εξαμήνου, από το οποίο να προκύπτει ότι ο διαγωνιζόμενος δεν τελεί υπό πτώχευση, εκκαθάριση, αναγκαστική διαχείριση, πτωχευτικό συμβιβασμό, ή άλλη ανάλογη κατάσταση και επίσης ότι δεν τελεί υπό διαδικασία κήρυξης σε πτώχευση ή έκδοσης απόφασης αναγκαστικής εκκαθάρισης ή αναγκαστικής διαχείρισης ή πτωχευτικού συμβιβασμού ή υπό άλλη ανάλογη διαδικασία.
4. Πιστοποιητικό που εκδίδεται από αρμόδια κατά περίπτωση Αρχή, από το οποίο να προκύπτει ότι ο διαγωνιζόμενος είναι ενήμερος ως προς τις υποχρεώσεις του που αφορούν τις εισφορές κοινωνικής ασφάλισης και ως προς τις φορολογικές υποχρεώσεις του κατά την ημερομηνία διενέργειας του διαγωνισμού.
5. Πιστοποιητικό του οικείου Επιμελητηρίου με το οποίο θα πιστοποιείται η εγγραφή του σε αυτό και το ειδικό επάγγελμά του ή βεβαίωση άσκησης επαγγέλματος από αρμόδια Δημόσια Αρχή ή Αρχή Τοπικής Αυτοδιοίκησης, έκδοσης του τελευταίου εξαμήνου πριν από τη διενέργεια του διαγωνισμού.
6. Ισολογισμοί και στοιχεία για τον κύκλο εργασιών των τριών (3) τελευταίων ετών.
7. Κατάλογος παραδόσεων όμοιων Μηχανημάτων κατά την τελευταία τριετία.
8. Πιστοποιητικά που αποδεικνύουν την τήρηση συγκεκριμένων προδιαγραφών ή προτύπων.
9. Προκειμένου για νομικά πρόσωπα, επίσημο αντίγραφο του Καταστατικού πρόσφατης έκδοσης με τις τυχόν τροποποιήσεις.

***Ενώσεις Προμηθευτών***

Οι Ενώσεις Προμηθευτών υποβάλλουν με την κοινή προσφορά τους όλα τα προαναφερόμενα δικαιολογητικά για κάθε προμηθευτή που συμμετέχει στην Ένωση. Στην περίπτωση αυτή, στον φάκελο της προσφοράς πρέπει να αναγράφονται η πλήρης επωνυμία, διεύθυνση, αριθμός τηλεφώνου κ.λπ. όλων των μελών της Ένωσης. Η κοινή προσφορά υπογράφεται υποχρεωτικά είτε από όλους τους προμηθευτές που αποτελούν την ένωση ή από εκπρόσωπό τους εξουσιοδοτημένο με συμβολαιογραφική πράξη. Στην προσφορά απαραιτήτως πρέπει να αναγράφεται η ποσότητα των Μηχανημάτων, οι υπηρεσίες ή το τμήμα της προμήθειας, από το σύνολο της προσφοράς, που αντιστοιχεί στον καθένα. Με την υποβολή της προσφοράς κάθε μέλος της Ένωσης ευθύνεται για την ολοκλήρωση όλης της προμήθειας.

Σε περίπτωση αδυναμίας μέλους της Ένωσης να αντεπεξέλθει για οποιοδήποτε λόγο στις υποχρεώσεις του, είτε κατά το χρόνο αξιολόγησης των προσφορών ή κατά την εκτέλεση της σύμβασης, τα υπόλοιπα μέλη έχουν την ευθύνη εκπλήρωσης της κοινής προσφοράς με την ίδια τιμή και τους ίδιους όρους. Τα υπόλοιπα μέλη της Ένωσης και στις δύο παραπάνω περιπτώσεις μπορούν να προτείνουν αντικαταστάτη. Η αντικατάσταση εγκρίνεται με απόφαση του αρμόδιου εγκριτικού οργάνου της Τράπεζας.

Σε περίπτωση κατά την οποία η Ένωση αναλάβει να προμηθεύσει την Τράπεζα πριν από την υπογραφή της σχετικής σύμβασης, υποχρεούται να προσκομίσει το οριστικό συμφωνητικό συνεργασίας των μελών της Ένωσης, στο οποίο πρέπει να περιλαμβάνονται όλοι οι όροι της συνεργασίας.

Σε περίπτωση εγκατάστασης διαγωνιζόμενου στην αλλοδαπή ή αλλοδαπού υπηκόου οποιαδήποτε από τα ανωτέρω δικαιολογητικά είναι δυνατόν να αντικατασταθεί από κατά νόμο ισοδύναμο των αρμόδιων αρχών της χώρας του. Εφόσον τα δικαιολογητικά είναι διατυπωμένα σε άλλη γλώσσα, πλην της ελληνικής, αυτά θα γίνονται δεκτά εφόσον συνοδεύονται από επίσημη μετάφρασή τους στην ελληνική γλώσσα.

Εάν στη χώρα εγκατάστασης διαγωνιζόμενου δεν εκδίδεται κάποιο από τα ανωτέρω πιστοποιητικά ή δεν καλύπτονται όλες οι περιπτώσεις, αυτό που λείπει είναι δυνατόν να αντικατασταθεί με σχετική δήλωση του διαγωνιζόμενου που θα γίνεται ενώπιον δικαστικής ή διοικητικής Αρχής ή συμβολαιογράφου.

Δ. ΟΔΗΓΙΕΣ ΓΙΑ ΤΗΝ ΚΑΤΑΡΤΙΣΗ ΕΓΓΥΗΤΙΚΗΣ ΕΠΙΣΤΟΛΗΣ

(ΣΥΜΜΕΤΟΧΗΣ ΚΑΙ ΚΑΛΗΣ ΕΚΤΕΛΕΣΗΣ)

Η εγγυητική επιστολή συμμετοχής ή καλής εκτέλεσης είναι διατυπωμένη στην ελληνική γλώσσα. Εφόσον πρόκειται για εγγυητική επιστολή σε άλλη, πλην της ελληνικής, γλώσσα, αυτή γίνεται δεκτή εφόσον συνοδεύεται από επίσημη μετάφρασή της στην ελληνική γλώσσα.

Η εγγυητική επιστολή εκδίδεται από πιστωτικό ίδρυμα ή άλλο νομικό πρόσωπο που έχει κατά νόμο το δικαίωμα αυτό και λειτουργεί νόμιμα στην Ελλάδα ή σε άλλο κράτος μέλος της Ευρωπαϊκής Ένωσης.

Η εγγυητική επιστολή (συμμετοχής ή καλής εκτέλεσης) απευθύνεται προς την Τράπεζα της Ελλάδος και περιλαμβάνει απαραίτητα ακόλουθα στοιχεία :

α) Την ημερομηνία έκδοσης.

β) Τον εκδότη (πλήρης επωνυμία – διεύθυνση, τηλέφωνα κ.λπ.).

γ) Τον αριθμό της εγγυητικής επιστολής.

δ) Το ποσό που καλύπτει η εγγυητική επιστολή.

ε) Την πλήρη επωνυμία και διεύθυνση του διαγωνιζόμενου ή του προμηθευτή υπέρ του οποίου εκδίδεται η εγγύηση.

στ) Τον αριθμό της σχετικής προκήρυξης ή της σύμβασης και τα προς προμήθεια υλικά ή υπηρεσίες.

ζ) Το χρόνο για τον οποίο ισχύει η εγγυητική επιστολή.

η) Ότι η εγγύηση παρέχεται ανέκκλητα και ανεπιφύλακτα, ο δε εκδότης παραιτείται του δικαιώματος της ενστάσεως, διζήσεως ή διαιρέσεως.

θ) Ότι το ποσόν της εγγύησης τηρείται στη διάθεση της Τράπεζας της Ελλάδος και ότι θα καταβληθεί ολικώς ή μερικώς χωρίς καμία από μέρος του εκδότη αντίρρηση ή ένσταση και χωρίς να ερευνηθεί το βάσιμο ή μη της απαίτησης, μέσα σε τρείς (3) ημέρες από την απλή έγγραφη ειδοποίηση του.

ι) Τον όρο ότι σε περίπτωση κατάπτωσης της εγγύησης, το ποσό της κατάπτωσης θα βαρύνεται με τα προβλεπόμενα τέλη ή φόρους.

κ) Τον όρο ότι ο εκδότης της εγγυητικής επιστολής υποχρεούται να προβεί στην παράταση της εγγύησης, ύστερα από έγγραφη ειδοποίησή του από την Τράπεζα, που θα υποβληθεί πριν από την λήξη της εγγύησης.

λ) Τον όρο ότι η εγγύηση όπως και κάθε υποχρέωση που απορρέει από αυτή θα διέπεται από τους Ελληνικούς νόμους, ενώ αρμόδια για επίλυση των τυχόν διαφορών που προκύπτουν από αυτή, θα είναι τα Δικαστήρια της Αθήνας.

Επιπλέον, θα δηλώνεται από τον εκδότη της εγγυητικής επιστολής ότι οι υποχρεώσεις που απορρέουν από τα ανωτέρω παύουν να ισχύουν μόνον όταν επιστραφεί η εγγυητική επιστολή ή μετά από έγγραφη εντολή της Τράπεζας της Ελλάδος.

Diaphoto2015 -Παράρτημα